Brian Mikkelsen (KF), 2002-10-23:
Jeg vil så prøve på almindeligt sprog at takke for den, synes
Der er også tradition for, at alle, eller næsten alle, Folketingets partier står bag love på det her område.
Det så vi også så sent som i sommeren 2001, og den tradition håber jeg vi kan holde i live, når vi kommer hen til december.
Under alle omstændigheder kan jeg love, at jeg og mit ministerium i mellemtiden vil arbejde konstruktivt med Folketingets Kulturudvalg om forslaget, og jeg kan også tilsige udvalgets formand, hr. Kim Andersen, al mulig støtte i forbindelse med høringen.
Det er vigtigt, at vi ved, hvad vi går ind til.
Nu er det et EF-direktiv, som vi bliver nødt til at implementere, men vi skal også kende konsekvenserne af det og se på, hvad vi kan gøre for at rette det til til dansk lovgivning.
Der er et par enkelte ting, jeg synes jeg bliver nødt til lige at kommentere.
Det ene er spørgsmålet om parallelimporten.
Vi må jo sige, at forslaget her er fremsat for at sikre en korrekt implementering af infosoc-direktivet, som jo indeholder et forbud mod en sådan import.
Under forhandlingerne om infosoc-direktivet var Danmark og en lang række lande inderligt imod lige netop denne her konsekvens.
Det viste sig imidlertid, at der var et kvalificeret flertal herfor, og i forbindelse med vedtagelsen af direktivet afgav bl.a. Danmark en erklæring til rådsprotokollen om, at vi er imod begrænsninger, og at reglerne bør genovervejes.
Direktivet er nu vedtaget, og det er derfor uomgængeligt, at vi for at leve op til vore EU-retlige forpligtelser er nødt til at indføre nye regler om, at det ikke er lovligt at foretage en parallel- eller specialimport med henblik på videresalg af værkeksemplarer fra et land uden for EU, medmindre rettighedshaveren har givet sit samtykke - det kan man jo også godt forestille sig.
Men jeg synes også, det er værd at bemærke, at reglerne ikke forhindrer den enkelte forbruger i at købe eksemplarer til sig selv via postordre eller nettet, ligesom reglerne i sagens natur ikke forhindrer én i at importere dvd-film, som man har købt på ferie i et andet land.
Som det fremgår af bemærkningerne til forslaget, vil jeg fortsat på Danmarks vegne kæmpe med næb og kløer for en ændring af de her regler.
Det vil foregå i samarbejde med erhvervsministeren, fordi vi som udgangspunkt er imod lige netop denne her ændring.
Hvis vi så tager spørgsmålet om digital kopiering - det bragte fru Pernille Falcon og hr. Ole Sohn på banen - så foregår der et udvalgsarbejde lige nu, hvor man kigger på den struktur, men intentionen med det her forslag og muligheden for at indføre spærringerne er jo, at der ikke er behov for en sådan kompensation.
Jeg hørte også godt, hvad den radikale ordfører, hr. Naser Khader, sagde, men det er jo ting, der går i den fuldstændig modsatte retning, det er en liberalisering og en ophævelse af muligheden for, at man som rettighedshaver har ret til sit eget produkt.
Der må jeg sige, at den danske regering går ind for, at når man har frembragt et produkt som rettighedshaver, så har man rettigheden til det; så skal det ikke bare være offentligt tilgængeligt, som Det Radikale Venstre plæderer for.
Vi er slet ikke så liberale på det område.
Så lad os nu se.
Intentionen er, at med de spærringsmekanismer, der er, med de muligheder, der er for at beskytte sine produkter, kan det jo være, at der ikke er brug for en kompensation i form af blankbåndsafgiften og en betaling for den digitale kopiering.
EMI, som er et af de større pladeselskaber, har jo sagt, at de fra december måned vil indføre spærring på alle deres produkter.
Og hvis det bliver gennemført på alle produkter fremover, som bliver solgt, har man jo stadig væk rettigheden til sit produkt. Det er derfor, vi støtter det her forslag ihærdigt, det er kun lige i spørgsmålet om parallelimport, at vi ikke er tilfredse med hele implementeringsforløbet.